Beurtkrag duur Saterdag voortArgieffoto Eskom het gesê fase 1-beurtkrag sal Saterdag van 09:00 – 23:00 ingestel word. “Verbruikers moet kennis neem dat sommige dele langer kan duur voor die kragtoevoer herstel is. As verbruikers se kragtoevoer nie herstel word nie, moet hulle hul verskaffer (Eskom of die betrokke munisipaliteit) kontak,” het die kragvoorsiener in ŉ verklaring gesê. “Ons sal verbruikers op hoogte hou van die status van die elektrisiteitsnetwerk. Ons vra groot om verskoning vir die ongerief.” Volgens Eskom bly die netwerk onder druk en verskeie kragopwekkingseenhede is onklaar. “Pogings word aangewend om die steenkoolprobleme by Medupi op te los en seker te maak dat tegniese probleme by kragopwekkingseenhede ook so gou as moontlik opgelos word.” Volgens die kragvoorsiener sal sy noodreaksie-eenheid Saterdagoggend vroeg vergader om die vordering te monitor en die moontlikheid vir beurtkrag Sondag en volgende week te bepaal. “Ons hoop om teen Sondag voldoende herstel te wees sodat Suid-Afrikaners die Springbokwedstryd in die Wêreldbekerrugbytoernooi kan geniet.” Besoek loadshedding.eskom.co.za vir beurtkragskedules of skakel 0860 037 566. Munisipale verbruikers kan die betrokke munisipaliteite se webwerwe besoek.